
TÁJÉKOZTATÓ
Tisztelt Ügyfelünk!
Jelen tájékoztató a „Bejelentés bejelentésköteles kereskedelmi tevékenység folytatásáról” elnevezésű adatlap melléklete.
A kereskedelmi hatósági ügyintézés Tamási Város Önkormányzata Polgármesteri Hivatalának Hatósági Irodáján történik.
Ügyfélfogadási idő: hétfőn és csütörtökön 8:00–16:00 óráig.
Ügyintézési határidő: 20 nap.
A kereskedelemről szóló 2005. évi CLXIV. törvény szerint – az engedélyköteles kereskedelmi tevékenység kivételével – a Magyarország területén kereskedelmi tevékenységet folytatni kívánó személy köteles e szándékát a kereskedelmi hatóságnak bejelenteni.
Mozgóbolt útján folytatott kereskedelem, üzleten kívüli kereskedelem, csomagküldő kereskedelem, automatából történő értékesítés és közlekedési eszközön folytatott értékesítés esetén a kereskedő székhelye szerinti jegyző jár el. Egyéb kereskedelmi tevékenység esetén a kereskedelmi tevékenység helye szerinti jegyző az illetékes.
A bejelentésnek a 210/2009. (IX. 29.) Korm. rendelet 1. mellékletének A) pontjában meghatározott adatokat kell tartalmaznia. A jegyző a bejelentést nyilvántartásba veszi; a nyilvántartás jogszabályban meghatározott adatai nyilvánosak.
A bejelentés nem mentesít a kereskedelmi tevékenységhez vagy az egyes termékek forgalmazásához jogszabályban előírt további engedélyek, bejelentések vagy egyéb feltételek teljesítése alól.
Üzletben folytatott kereskedelmi tevékenység esetén a kereskedőnek igazolnia kell az üzlet használatának jogszerűségét. Haszonélvezet vagy közös tulajdon esetén a jogszabályban előírt hozzájárulást is igazolni kell.
A bejelentett adatok változását haladéktalanul kell bejelenteni. A nyitvatartási időt csak akkor kell a bejelentésben feltüntetni, illetve annak változását bejelenteni, ha az üzlet a hét valamely napján 8:00 előtt vagy 18:00 után is nyitva tart. Az ilyen nyitvatartás-változást legalább 8 nappal korábban kell bejelenteni. A 8:00 és 18:00 óra közötti nyitvatartás változását nem kell bejelenteni.
Ha a kereskedő üzleten kívüli kereskedelem keretében a termék forgalmazása céljából a vásárlóknak utazást vagy rendezvényt szervez, azt a hely és az időpont megjelölésével legalább 15 nappal korábban be kell jelentenie.
A kizárólag üzletben forgalmazható termékek mindenkori körét a 210/2009. (IX. 29.) Korm. rendelet 3. melléklete tartalmazza. E termékek forgalmazásához működési engedély szükséges, amely a „Kérelem működési engedély iránt” elnevezésű adatlap benyújtásával kérhető.
Tájékoztatjuk, hogy a kereskedelmi tevékenységre vonatkozó jogszabályi és hatósági előírások teljesítését a kereskedelmi hatóság ellenőrzi.

